Taxi tref koeie: ‘Kla die vee-eienaar aan’Foto: Verskaf. Pat Ngomane, LUR vir gemeenskapsveiligheid, sekuriteit en skakelwerk in Mpumalanga, het ŉ beroep op die polisie gedoen om die eienaar van die koeie waarteen ŉ taxi met kerkgangers aan boord gebots het, van strafbare manslag aan te kla. Maroela Media het vroeër berig volgens Joseph Mabuza, woordvoerder van die provinsiale departement van gemeenskapsveiligheid, het die voorval Vrydag omstreeks 22:34 op die Nsumbeni-R538-pad tussen Hazyview en Witrivier plaasgevind. Vyf mense is ernstig beseer en nege, onder wie drie kinders, verkool. Ngomane het gesê hoewel die polisie steeds die voorval ondersoek, moet die eienaar van die koeie ook aan die pen ry omdat die persoon nie sy of haar vee goed opgepas het nie. Foto: Verskaf. “Vee-eienaars het ŉ verantwoordelikheid teenoor hul diere en moenie koeie sonder toesig laat rondloop nie, of hulle moet hulle in veilige plekke hou,” het Ngomane gesê. Hy het ŉ beroep op die gemeenskap gedoen om, indien hulle weet wie die eienaar van die beeste is, dit by die polisie te gaan aanmeld. Hy het ook vir die vyf ernstig beseerdes ŉ spoedige herstel toegewens. Verder het hy ook by die families van die oorledenes gepleit om geduldig te wees omdat beamptes nog die slagoffers deur middel van DNS-toetse identifiseer.